Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Ukrainas prezidents Volodimirs Zelenskis kopā ar Francijas prezidentu Emanuelu Makronu šodien ieradās Briselē, lai tiktos ar Eiropas līderiem. Zelenskim paredzēts teikt runu Eiropas Parlamentā un kā viesim piedalīties ES līderu samitā. Vakar vakarā Parīzē viņš tikās ar Makronu un Vācijas kancleru Olafu Šolcu, bet pirms tam Londonā uzrunāja parlamentu un tikās ar Lielbritānijas premjerministru Riši Sunaku un karali Čārlzu III. ===============================================Vašingtonā kopīgā preses konferencē ar ASV valsts sekretāru Entoniju Blinkenu NATO ģenerālsekretārs Jenss Stoltenbergs paziņoja, ka NATO valstis jau ir sniegušas Ukrainai militāro, humāno un finansiālo palīdzību aptuveni 112 miljardu eiro apmērā. Turklāt Eiropas valstis uzņēmušas gandrīz piecus miljonus ukraiņu bēgļu, noteikušas bezprecedenta sankcijas un atsakās no Krievijas gāzes un naftas, norādīja Stoltenbergs. Viņš piebilda, ka Krievijas prezidents Vladimirs Putins "šo karu var izbeigt šodien, ja viņš izved savus spēkus no Ukrainas un sēžas pie sarunu galda".
========================================== 
Zemestrīcē bojāgājušo skaits Turcijā un Sīrijā nu jau pārsniedzis 16 000 cilvēku. Glābēji turpina ēku gruvešos meklēt izdzīvojušos. Eksperti bažījas, ka upuru skaits vēl turpinās ievērojami palielināties. Abas zemestrīces, kas sagrāva neskaitāmas ēkas un kļuva par iemeslu tik lielam upuru skaitam, notika Turcijā un Sīrijā pirmdien.
=============================================
Saeima šodien noraidīja kolektīvo iniciatīvu, kurā piedāvāts augstāko izglītību noteikt kā obligātu Saeimas deputātiem. Sabiedrības iniciatīvu portālā "Manabalss.lv" tika savākti 10 000 parakstu par augstāko izglītību kā obligātu prasību Saeimas deputātiem. 
===============================================
Vēl Saeima šodien noraidīja Zaļo un zemnieku savienības iesniegto lēmumprojektu, kurā bija rosināts publiskot Skultes sašķidrinātās dabasgāzes termināļa projekta stratēģiskā investora iesniegtos priekšlikumus par sadarbību ar valsti. ZZS ieskatā, dokumentus nepieciešams publiskot, lai būtu skaidrība par termināļa investoru prasībām valstij un lai valdība nepiekristu tādām uzņēmēju prasībām, kas rezultētos ar "nesamērīgi augstiem maksājumiem par sašķidrināto dabasgāzi".
==============================================
Tuvākajā laikā visos Latgales reģionos tiks ievēlēti jauni vadītāji "Saskaņas" pirmorganizācijām, kuras palika bez vadības līdz ar biedru izstāšanos no partijas. "Saskaņas" vadība atzīst, ka partija pēdējā laikā ir piedzīvojusi skaitliskā sastāva zaudējumus, taču partijas rindās joprojām esot pietiekams skaits biedru un arī deputātu, tostarp Latgalē, lai turpinātu darbību. Vienlaikus valde uzskata, ka nav nepieciešams veidot jaunu politisku spēku vai mainīt partijas zīmolu.
===============================================
Kultūras ministrija ziņo, ka reģistrēts Augšdaugavas novada ģerbonis. Tā augšējā laukā attēlots Daugavpils novada nu jau vēsturiskā ģerboņa simbols – karogs, uz zila, Latgali raksturojoša fona. Laukus sadala viļņota līnija, kas simbolizē Daugavu, tās lokus, savukārt apakšējā laukā izaugošais ozols ir kā citāts no Ilūkstes novada ģerboņa zaļā toņa, kas simbolizē Sēlijas klātbūtni. Tādējādi ar heraldikas zīmju un simbolu starpniecību jaunajā Augšdaugavas novada ģerbonī ir apvienots plašs vēstījums par vērtībām, kas pašu iedzīvotāju izlolotas, norāda Augšdaugavas novada pārstāvji.
===============================================
Aprīļa sākumā Daugavpils teātris viesosies Latvijas Nacionālajā teātrī ar trim izrādēm. Vienā nedēļas nogalē, 1. un 2.aprīlī, varēs noskatīties muzikālu pasaku pieaugušajiem "Pa Laimes lāča pēdām" un izrādi visai ģimenei latgaliski "Spreideits". Savukārt 3.aprīlī uz Latvijas Nacionālā teātra skatuves atkārtoti viesosies "Paradīze", muzikāli dramatiska izrāde, kura tapusi pēc Raimonda Paula mūzikla "Dāmu paradīze" motīviem, pie klavierēm būs pats Maestro.
===============================================
Daugavpils pilsētas pašvaldības iestāde “Sociālais dienests” lūdz Daugavpils un novada iedzīvotājus sniegt atbalstu nakts patversmes klientiem ar siltām mantām. Ziemas periodā Naktspatversmes klientiem ir ļoti nepieciešami vīriešu un sieviešu ziemas apavi, virsdrēbes, silta trikotāža, pat apakšveļa un zeķes. Sociālais dienests  vēršas pie pilsētas iedzīvotājiem ar lūgumu būt atsaucīgiem  un ziedot lietotas mantas, kas ir labā stāvoklī, Naktspatversmes iemītniekiem, jau iepriekš sakot sirsnīgu paldies! Tālrunis saziņai: 654 42698 vai 654 41698
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.